Lene Espersen (KF), 2003-05-05:
Forslaget lægger op til, at politiet ikke fremover bør anvende begrebet husspektakler, men i stedet skal anvende et begreb, der præciserer, at der er tale om vold i hjemmet.
Jeg må med det samme sige, at regeringen ikke kan støtte forslaget.
Det skyldes selvsagt ikke, at regeringen er uenig i, at bekæmpelse af vold, herunder vold i hjemmet, skal have meget høj prioritet.
Tværtimod, som alle ved, ligger kriminalitetsbekæmpelse, herunder bekæmpelse af vold, regeringen meget på sinde.
Regeringen kan ikke støtte forslaget, da afskaffelse af selve begrebet husspektakler ikke giver nogen mening.
Som jeg tidligere har givet udtryk for i forbindelse med besvarelsen af et spørgsmål fra fru Anne Baastrup, så anvendes begrebet husspektakler ofte som en almindelig sproglig betegnelse for en række tilfælde, hvor politiet kaldes til et privat hjem, og hvor de implicerede parter på en eller anden måde har tilknytning til hinanden.
Husspektakler er således ikke noget juridisk begreb, men er i almindelig sprogbrug en betegnelse, der kan omfatte vidt forskellige situationer.
Tilkaldes politiet af bekymrede naboer til husspektakler, kan dette dække over alt fra en enlig person, der støjer, til ægtefællers højlydte skænderier, eller til egentlige forbrydelser, herunder også vold. Det vil i mine øjne være uhensigtsmæssigt, såfremt man skærer alle disse vidt forskellige tilfælde over én kam og kalder det hele for vold i hjemmet.
Hvad skulle man opnå ved det andet end forvirring?
Politidirektøren i København har over for mig oplyst, at Københavns Politi gennemsnitlig har modtaget ca. 5 anmeldelser om husspektakler pr. døgn i april måned 2003. Hovedparten af disse sager har intet med vold at gøre.
Lad mig give nogle konkrete eksempler fra Københavns Politis døgnrapport fra april i år om husspektakler: Stridigheder mellem en lejer og en udlejer; to ægtefæller, der skændes; manden, der havde brug for lægehjælp, blev af politiet kørt til en psykiatrisk afdeling; en ældre, lettere dement dame, der blev hjulpet i seng; en beruset kvinde, der havde rettet henvendelse til manden og anmodet om at få udleveret deres fælles børn.
Kvinden blev anmodet om at tage hjem, da børnene havde det godt og manden blev skønnet ædru og fornuftig.
Men det er selvsagt klart, at hvis politiet ved tilkald til husspektakler konstaterer, at der er begået noget strafbart, f.eks. at der er udøvet vold, skal sagen naturligvis behandles i overensstemmelse med de almindelige strafferetlige og straffeprocesuelle regler.
I den forbindelse kan jeg oplyse, at Rigsadvokaten allerede i august 2000 har udsendt særlige retningslinjer til politiet og anklagemyndigheden om efterforskning af sager om vold i parforhold.
Det fremgår bl.a. heraf, at bliver politiet tilkaldt til husspektakler og det er åbenbart, at den ene af parterne har været udsat for vold, f.eks. fordi den pågældende har friske skader, skal sagen fra starten behandles som en straffesag.
Det indebærer, at politiet på stedet påbegynder en efterforskning i sagen, herunder med afhøringer af de pågældende og ved indsamling af beviser efter retsplejelovens almindelige regler.
Politiet afventer derfor ikke en voldsanmeldelse i disse sager, men påbegynder efterforskning af egen drift.
Politidirektøren i København har i øvrigt oplyst, at det er et af Københavns Politis mål for 2003 at fortsætte med en konsekvent reaktion imod voldsmænd, herunder ikke mindst dem, der begår vold i parforhold.
Politidirektøren har endvidere oplyst, at det er fremhævet i Københavns Politis operationsplan for indsatsen
Vold i hjemmet er således allerede et vigtigt fokusområde hos både anklagemyndigheden og i politiet.
Som det fremgår,
er en anmeldelse om husspektakler altså ikke på nogen måde bestemmende for myndighedernes behandling af sagen.
Det er naturligvis, som i alle andre sager, sagens indhold, der er bestemmende.
For mig giver det ingen mening at sige, at politiet ikke længere skal have lov at bruge betegnelsen husspektakler.
Det ville efter min opfattelse heller ikke være et initiativ, der på nogen måde ville ændre omfanget af vold i hjemmet.
For det er jo i virkeligheden det, som det hele handler om, at vi gør, hvad vi kan for at bekæmpe volden, og det gælder, uanset om vi taler om den meningsløse gadevold eller vold begået bag hjemmets fire vægge.
Regeringen har som bekendt allerede taget en række
initiativer til at komme volden til livs og til at markere, at vold er uacceptabel.
Sidste år vedtog Folketinget regeringens lovforslag om skærpelse af straffen for bl.a. personfarlig kriminalitet, herunder vold, en skærpelse, der fortsat også omfatter vold i hjemmet, det vil sige vold mod f.eks. ægtefæller, samlevere eller vold mod børn, og det var en vigtig lovændring, som for øvrigt ikke fandt støtte hos SF.
Bekæmpelse af vold, herunder vold mod kvinder, kræver samtidig mere forebyggende tiltag og støtte til ofrene.
Det er også baggrunden for, at regeringen i marts måned 2002 fremlagde en omfattende handlingsplan til bekæmpelse af vold mod kvinder.
Handlingsplanen indeholder en bred vifte af initiativer rettet mod bl.a. forebyggelse af vold og støtte til ofrene for volden.
For blot at nævne et par af de mange initiativer, der f.eks. har været iværksat, er en massiv informationsindsats, bl.a. i form af landsdækkende oplysningskampagner om vold i hjemmet, der er blevet oprettet en hjemmeside og en hotline, hvor man kan få råd og vejledning, og der er udarbejdet en oplysningspjece på flere sprog til voldsramte kvinder.
Et andet af regeringens initiativer er etablering af en ordning, så politiet nu tilbyder overfaldsalarmer til voldstruede kvinder.
I forbindelse med dette har Mødrehjælpen fået økonomisk støtte til en forsøgsordning i København og Århus, så Mødrehjælpen nu kan tilbyde psykologisk rådgivning til voldstruede kvinder, der modtager en overfaldsalarm.
Jeg synes, at handlingsplanen og de mange initiativer, hvoraf jeg kun har nævnt nogle få, er vigtige skridt i den rigtige retning.
Regeringen, anklagemyndigheden og politiet er således særdeles opmærksomme på behandlingen af disse sager, og der er sat væsentlige initiativer i gang i kampen mod vold i hjemmet.
Men at forbyde politiet at anvende ordet husspektakler giver ingen mening.
Så selv om jeg naturligvis fuldt ud kan tilslutte mig den holdning, der ligger bag beslutningsforslaget, vigtigheden af indsatsen mod vold i hjemmet og vold mod kvinder, samt at sådanne voldstilfælde naturligvis som al anden vold skal behandles og retsforfølges, kan regeringen ikke støtte dette forslag om afskaffelse af begrebet husspektakler.